|  |
| --- |
| Številka: IPP 007-58/2024/30 |
| Ljubljana, 4. 12. 2024 |
| EVA: 2024-1611-0010 |
| GENERALNI SEKRETARIAT VLADE REPUBLIKE SLOVENIJEGp.gs@gov.si |
| **ZADEVA: Predlog Uredbe o postopkih in pogojih pri zadolževanju in izdajanju poroštev pravnih oseb iz 87. člena Zakona o javnih financah**  |
| **1. Predlog sklepov vlade:** |
| Na podlagi tretjega odstavka 87. člena Zakona o javnih financah (Uradni list RS, št. 11/11 – uradno prečiščeno besedilo, 14/13 – popr., 101/13, 55/15 – ZFisP, 96/15 – ZIPRS1617, 13/18, 195/20 – odl. US, 18/23 – ZDU-1O in 76/23) je Vlada Republike Slovenije na…… seji dne …… sprejela naslednjiSKLEP:Vlada Republike Slovenije izda Uredbo o postopkih in pogojih pri zadolževanju in izdajanju poroštev pravnih oseb iz 87. člena Zakona o javnih financah in jo objavi v Uradnem listu Republike Slovenije. Barbara Kolenko Helbl,generalna sekretarkaPrejemniki:* Ministrstvo za finance
* Služba Vlade RS za zakonodajo
* Generalni sekretariat Vlade RS
 |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:** |
|  |
| **3.a Osebe, odgovorne za strokovno pripravo in usklajenost gradiva:** |
| * mag. Aleksander Nagode, generalni direktor Direktorata za javno premoženje,
* Goran Kitić, vodja Sektorja za upravljanje javnega premoženja,
* Nada Udovč, podsekretarka v Sektorju za upravljanje javnega premoženja
 |
| **3.b Zunanji strokovnjaki, ki so sodelovali pri pripravi dela ali celotnega gradiva:** |
| / |
| **4. Predstavniki vlade, ki bodo sodelovali pri delu državnega zbora:** |
| / |
| **5. Kratek povzetek gradiva:** |
| V skladu s tretjim odstavkom 87. člena Zakona o javnih financah (v nadaljnjem besedilu: ZJF) mora Vlada RS na predlog ministra, pristojnega za finance, izdati pogoje in postopke, ki jih morajo pravne osebe oziroma predstavniki ali pooblaščenci države v organih teh pravnih oseb upoštevati pri zadolževanju in izdajanju poroštev. Trenutno postopke in pogoje zadolževanja določa sedaj veljavna Uredba o pogojih in postopkih zadolževanja pravnih oseb iz 87. člena Zakona o javnih financah (Uradni list RS, št. 112/09), ki je v precejšnji meri zastarela in ne podpira več zakonskih sprememb (npr. sprememb ZJF) ter sprememb tržnih pogojev zadolževanja. Ministrstvo za finance je pripravilo predlog nove Uredbe o postopkih in pogojih pri zadolževanju in izdajanju poroštev pravnih oseb iz 87. člena Zakona o javnih financah, v kateri so bistvene spremembe sledeče:* kot zadolžitev pravnih oseb, ki sodijo v sektor S.13 Država, se med drugim uvedejo tudi dolgoročni blagovni krediti,
* vlogi za izdajo soglasja k začetku postopka zadolžitve gospodarskih družb se (v primeru, da gospodarska družba sodi v sektor S.13 država ali se gospodarska družba zadolžuje s poroštvom države) priloži mnenje upravljavca kapitalske naložbe Republike Slovenije,
* natančneje se določi vsebina mnenja resornega ministrstva in mnenja upravljavca kapitalske naložbe Republike Slovenije,
* če se zadolžuje gospodarska družba, katere upravljavec je SDH in takšna gospodarska družba ne sodi v sektor S.13 država ali njena zadolžitev ne bo zavarovana s poroštvom države, mora takšna družba pred začetkom postopka zadolžitve pridobiti le soglasje Ministrstva za finance k predlaganemu obsegu zadolževanja,
* uvede se postopek dolgoročne zadolžitve pri EZR države,
* ločeno se opredelijo postopki zadolžitve s finančnim leasingom in dolgoročnim blagovnim kreditom,
* določijo se roki za pravočasno oddajo popolne vloge za zadolžitev,
* natančneje se določijo razlogi za zavrnitev izdaje soglasja.
 |
| **6. Presoja posledic za:** |
| a) | javnofinančna sredstva nad 40.000 EUR v tekočem in naslednjih treh letih | NE |
| b) | usklajenost slovenskega pravnega reda s pravnim redom Evropske unije | NE |
| c) | administrativne posledice | NE |
| č) | gospodarstvo, zlasti mala in srednja podjetja ter konkurenčnost podjetij | NE |
| d) | okolje, vključno s prostorskimi in varstvenimi vidiki | NE |
| e) | socialno področje | NE |
| f) | dokumente razvojnega načrtovanja:* nacionalne dokumente razvojnega načrtovanja
* razvojne politike na ravni programov po strukturi razvojne klasifikacije programskega proračuna
* razvojne dokumente Evropske unije in mednarodnih organizacij
 | NE |
| **7.a Predstavitev ocene finančnih posledic nad 40.000 EUR:**(Samo če izberete DA pod točko 6.a.) |

|  |
| --- |
| **I. Ocena finančnih posledic, ki niso načrtovane v sprejetem proračunu** |
|  | Tekoče leto (t) | t + 1 | t + 2 | t + 3 |
| Predvideno povečanje (+) ali zmanjšanje (**–**) prihodkov državnega proračuna  |  |  |  |  |
| Predvideno povečanje (+) ali zmanjšanje (**–**) prihodkov občinskih proračunov  |  |  |  |  |
| Predvideno povečanje (+) ali zmanjšanje (**–**) odhodkov državnega proračuna  |  |  |  |  |
| Predvideno povečanje (+) ali zmanjšanje (**–**) odhodkov občinskih proračunov |  |  |  |  |
| Predvideno povečanje (+) ali zmanjšanje (**–**) obveznosti za druga javnofinančna sredstva |  |  |  |  |
| **II. Finančne posledice za državni proračun** |
| **II.a Pravice porabe za izvedbo predlaganih rešitev so zagotovljene:** |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke | Znesek za tekoče leto (t) | Znesek za t + 1 |
|  |  |  |  |  |
|  |  |  |  |  |
| **SKUPAJ** |  |  |
| **II.b Manjkajoče pravice porabe bodo zagotovljene s prerazporeditvijo:** |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke  | Znesek za tekoče leto (t) | Znesek za t + 1  |
|  |  |  |  |  |
|  |  |  |  |  |
| **SKUPAJ** |  |  |
| **II.c Načrtovana nadomestitev zmanjšanih prihodkov in povečanih odhodkov proračuna:** |
| Novi prihodki | Znesek za tekoče leto (t) | Znesek za t + 1 |
|  |  |  |
|  |  |  |
|  |  |  |
| **SKUPAJ** |  |  |
| **OBRAZLOŽITEV:**1. **Ocena finančnih posledic, ki niso načrtovane v sprejetem proračunu**
2. **Finančne posledice za državni proračun**

Prikazane morajo biti finančne posledice za državni proračun, ki so na proračunskih postavkah načrtovane v dinamiki projektov oziroma ukrepov:**II.a Pravice porabe za izvedbo predlaganih rešitev so zagotovljene:****II.b Manjkajoče pravice porabe bodo zagotovljene s prerazporeditvijo:****II.c Načrtovana nadomestitev zmanjšanih prihodkov in povečanih odhodkov proračuna** |
| **7.b Predstavitev ocene finančnih posledic pod 40.000 EUR: /**(Samo če izberete NE pod točko 6.a.)**Kratka obrazložitev** |
| **8. Predstavitev sodelovanja z združenji občin:** |
| Vsebina predloženega gradiva (predpisa) vpliva na:* + pristojnosti občin,
	+ delovanje občin,
	+ financiranje občin.
 | NE |
| Gradivo (predpis) je bilo poslano v mnenje: * Skupnosti občin Slovenije SOS: NE
* Združenju občin Slovenije ZOS: NE
* Združenju mestnih občin Slovenije ZMOS: NE
 |
| **9. Predstavitev sodelovanja javnosti:** |
| Gradivo je bilo predhodno objavljeno na spletni strani predlagatelja: | NE |
| (Če je odgovor NE, navedite, zakaj ni bilo objavljeno.) |
| Gre za novo uredbo, ki nadomešča obstoječo uredbo, ki je bila sprejeta v letu 2009 in je postala glede na spremembe obstoječe zakonodaje ter spremembe tržnih razmer pri zadolževanju pravnih oseb iz 87. člena Zakona o javnih financah, zastarela in jo je nujno potrebno posodobiti. Uredba se nanaša na omejeno število specifičnih pravnih oseb, ki jim nova uredba glede na obstoječo v znatnem delu olajšuje postopke zadolževanja. |
| **10. Pri pripravi gradiva so bile upoštevane zahteve iz Resolucije o normativni dejavnosti:** | NE |
| **11. Gradivo je uvrščeno v delovni program vlade:** | NE |
| **Klemen Boštjančič****minister** |

PRILOGE:

* Priloga 1 –predlog sklepa
* Priloga 2 – Uredba o postopkih in pogojih pri zadolževanju in izdajanju poroštev pravnih oseb iz 87. člena Zakona o javnih financah

**Priloga 1**

EVA: 2024-1611-0010

Številka:

Datum:

Na podlagi tretjega odstavka 87. člena Zakona o javnih financah (Uradni list RS, št. 11/11 – uradno prečiščeno besedilo, 14/13 – popr., 101/13, 55/15 – ZFisP, 96/15 – ZIPRS1617, 13/18, 195/20 – odl. US, 18/23 – ZDU-1O in 76/23) je Vlada Republike Slovenije na…… seji dne …… sprejela naslednji

**SKLEP:**

Vlada Republike Slovenije izda Uredbo o postopkih in pogojih pri zadolževanju in izdajanju poroštev pravnih oseb iz 87. člena Zakona o javnih financah in jo objavi v Uradnem listu Republike Slovenije.

Barbara Kolenko Helbl,

generalna sekretarka

Prejemniki:

* Ministrstvo za finance
* Služba Vlade RS za zakonodajo
* Generalni sekretariat Vlade RS

**Priloga 2:**

**PREDLOG**

**EVA: 2024-1611-0010**

Na podlagi tretjega odstavka 87. člena Zakona o javnih financah (Uradni list RS, št. 11/11 – uradno prečiščeno besedilo, 14/13 – popr., 101/13, 55/15 – ZFisP, 96/15 – ZIPRS1617, 13/18, 195/20 – odl. US, 18/23 – ZDU-1O in 76/23) Vlada Republike Slovenije izdaja

**U R E D B O**

**o postopkih in pogojih pri zadolževanju in izdajanju poroštev pravnih oseb**

**iz 87. člena Zakona o javnih financah**

I. UVODNE DOLOČBE

1. člen

(vsebina)

Ta uredba ureja postopke in pogoje, ki jih morajo pri zadolževanju in izdajanju poroštev upoštevati pravne osebe iz prvega odstavka 87. člena Zakona o javnih financah (Uradni list RS, št. 11/11 – uradno prečiščeno besedilo, 14/13 – popr., 101/13, 55/15 – ZFisP, 96/15 – ZIPRS1617, 13/18, 195/20 – odl. US, 18/23 – ZDU-1O in 76/23), ki jih v seznamu s sklepom določi Vlada Republike Slovenije (v nadaljnjem besedilu: pravne osebe).

2. člen

(zadolžitev)

(1) Zadolžitev po tej uredbi pomeni:

a) najem posojila ali kredita,

b) izdajo dolžniških vrednostnih papirjev,

c) izdajo poroštva pravnih oseb za obveznosti iz naslova kreditov, posojil ali dolžniških vrednostnih papirjev,

č) finančni najem (v nadaljnjem besedilu: finančni lizing),

d) kredit, ki ga odobri dobavitelj blaga ali storitev in ki je daljši od 12 mesecev (v nadaljnjem besedilu: dolgoročni blagovni kredit),

e) izposojo prostih denarnih sredstev med povezanimi družbami.

(2) Zadolžitve po tej uredbi so tudi okvirna posojila oziroma krediti, zadolžitev v obliki limita na transakcijskem računu in revolving krediti. Za višino zadolžitve pri teh posojilih oziroma kreditih se šteje zgornji limit odobrenega posojila ali kredita.

(3) Posredni proračunski uporabniki iz prejšnjega člena se ne smejo zadolževati z najemanjem blagovnih kreditov.

(4) Zadolžitve in postopki, vezani na finančni lizing in dolgoročni blagovni kredit, se nanašajo na pravne osebe, uvrščene v sektor S 13. DRŽAVA.

(5) Povezane družbe so družbe, ki se štejejo za povezane družbe v skladu z zakonom, ki ureja gospodarske družbe.

3. člen

(soglasje Ministrstva za finance)

(1) Pravna oseba se sme zadolžiti v primerih, ki jih navaja ta uredba le, če pridobi soglasje Ministrstva za finance v skladu s to uredbo.

(2) Ministrstvo za finance izda:

– soglasje k začetku postopka zadolževanja pravne osebe,

– končno soglasje k dolgoročni zadolžitvi pravne osebe,

– soglasje k izdaji poroštva pravne osebe in

– soglasje k predlaganemu obsegu zadolžitve pravne osebe.

II. VLOGA ZA IZDAJO SOGLASJA

4. člen

(vloga za izdajo soglasja)

(1) Pravna oseba, ki se namerava zadolžiti, pred začetkom postopka zadolževanja pridobi pisno soglasje Ministrstva za finance k začetku postopka zadolževanja. Za začetek postopka zadolževanja šteje objava ali vabilo k oddaji ponudbe za zadolžitev.

(2) Obvezne sestavine vloge za pridobitev soglasja iz prejšnjega odstavka so:

a) osnovni podatki o zadolžitvi (višina glavnice, valuta zadolžitve, predvidena obrestna mera, predvideni stroški zadolžitve, ročnost in predvideni roki črpanj),

b) predvideni časovni potek zadolžitve (objava vabila k oddaji ponudbe za zadolžitev, pridobitev prvega osnutka pogodbe o zadolžitvi in sklenitev pogodbe o zadolžitvi),

c) predvidena zavarovanja,

č) namen zadolžitve,

d) navedba zakona, ki je podlaga za izdajo poroštva države, v primeru zadolžitve s poroštvom države in

e) zavarovanja, ki jih pravna oseba ponudi Republiki Sloveniji za zavarovanje poroštva v primeru zadolžitve s poroštvom države in pojasnilo o kakovosti teh zavarovanj.

5. člen

(mnenje pristojnega ministrstva in upravljavca KN RS)

(1) K vlogi iz prejšnjega člena pravne osebe, razen gospodarskih družb, priložijo mnenje ministrstva, pristojnega za področje, za katero je bila pravna oseba ustanovljena (v nadaljnjem besedilu: pristojno ministrstvo). Mnenje ni potrebno v primeru, kadar je Ministrstvo za finance tudi pristojno ministrstvo.

(2) K vlogi iz prejšnjega člena pravne osebe, ki so gospodarske družbe, priložijo mnenje pristojnega upravljavca kapitalske naložbe Republike Slovenije (v nadaljnjem besedilu: upravljavec KN RS). Upravljavec KN RS lahko pred izdajo svojega mnenja pridobi tudi mnenje pristojnega ministrstva, ki je informativno in ni zavezujoče. Mnenje upravljavca KN RS ni potrebno, kadar kapitalsko naložbo upravlja Ministrstvo za finance. Če KN RS upravlja Vlada Republike Slovenije, izda mnenje pristojno ministrstvo.

(3) V mnenju pristojno ministrstvo ali upravljavec KN RS potrdi:

1. namen oziroma razloge za zadolževanje pravne osebe,

2. upravičenost investicije s strani pristojnega organa pravne osebe,

3. ustreznost akta, na podlagi katerega se pravna oseba namerava zadolžiti,

4. navedeno oceno mesečnih obveznosti po obstoječih in predvideni novi dolgoročni zadolžitvi za obdobje ročnosti nove zadolžitve,

5. vire za odplačilo zadolžitve,

6. zagotovitev sredstev v svojem finančnem načrtu, če posredni proračunski uporabnik za odplačilo zadolžitve ne bo imel zadostnih sredstev,

7. uvrščenost projekta v načrt razvojnih programov v primeru, če se investicija sofinancira iz državnega ali občinskega proračuna,

8. ustreznost predlaganih zavarovanj za zadolžitev pravne osebe,

9. zakonsko podlago za izdajo poroštva države, ki jo pravna oseba navede v svoji vlogi, v primeru zadolžitve s poroštvom države,

10. ustreznost predlaganih zavarovanj, ki jih pravna oseba ponudi Republiki Sloveniji za zavarovanje poroštva, v primeru zadolžitve s poroštvom države,

11. da zadolžitev ne bo škodljivo vplivala na položaj in poslovanje pravne osebe ali položaj Republike Slovenije kot poroka, lastnika, delničarja ali ustanovitelja in

12. da je zadolžitev v skladu s predpisi, ki urejajo delovanje pravne osebe.

(4) Mnenje mora biti dano za vsak postopek zadolževanja posebej, razen v primeru, če pravna oseba zadolževanje za isti namen zaradi višine ali ročnosti zadolžitve izvede v več postopkih.

(5) Mnenje k zadolžitvi pravne osebe pristojno ministrstvo ali upravljavec KN RS izda najpozneje v 15 delovnih dneh po prejemu zaprosila.

6. člen

(osnutek vabila k oddaji ponudbe za zadolžitev)

Pravna oseba v primeru dolgoročne zadolžitve, razen v primeru zadolžitve iz 11., 13., 14., 18. in 20. člena te uredbe, vlogi iz 4. člena te uredbe priloži osnutek vabila k oddaji ponudbe za zadolžitev. Vabilo mora vsebovati najmanj podatke iz točk a), b), c), č) in d) drugega odstavka 4. člena te uredbe.

7. člen

(zahteva za dodatno obrazložitev)

Ministrstvo za finance lahko zahteva dodatno obrazložitev vloge za izdajo soglasja k začetku postopka zadolževanja pravne osebe ali za izdajo soglasja k izdaji poroštva pravne osebe iz 4. člena te uredbe, dopolnitev mnenja pristojnega ministrstva ali mnenja upravljavca KN RS in osnutka vabila k oddaji ponudbe za zadolžitev.

8. člen

(soglasje Ministrstva za finance)

(1) Po prejemu popolne in pravočasne vloge pravne osebe za izdajo soglasja k začetku postopka zadolževanja pravne osebe ali za izdajo soglasja k izdaji poroštva pravne osebe Ministrstvo za finance najpozneje v 10 delovnih dneh izda soglasje ali zavrne izdajo soglasja.

(2) Vloga iz prejšnjega odstavka je popolna, če vsebuje vse zahtevane sestavine iz drugega odstavka 4. člena te uredbe, zahtevane dodatne obrazložitve iz 7. člena te uredbe in, kadar je s to uredbo predvideno, mnenje pristojnega ministrstva ali upravljavca KN RS ter osnutek vabila k oddaji ponudbe za zadolžitev.

(3) Mnenje s pridržkom ali pogojno mnenje pristojnega ministrstva ali upravljavca KN RS Ministrstvo za finance obravnava kot negativno mnenje.

(4) Mnenje pristojnega ministrstva iz prvega odstavka 5. člena ali upravljavca KN RS iz drugega odstavka 5. člena te uredbe ob izdaji soglasja Ministrstva za finance ne sme biti starejše od 12 mesecev.

III. VRSTE ZADOLŽITEV PRAVNIH OSEB

9. člen

(okvirne kratkoročne zadolžitve)

(1) Okvirne kratkoročne zadolžitve so zadolžitve do vključno 12 mesecev z možnostjo večkratnega črpanja in odplačila zadolžitve, in sicer revolving zadolžitve, zadolžitve v obliki limita na transakcijskem računu ter druge okvirne zadolžitve, pri katerih ima dolžnik možnost ponovno črpati že odplačane zneske zadolžitve do pogodbeno dogovorjene višine. Sklenitev dodatka k obstoječi okvirni kratkoročni zadolžitvi, ki podaljša ročnost do vključno 12 mesecev, se obravnava kot nova okvirna kratkoročna zadolžitev.

(2) Pravna oseba pred začetkom postopka zadolževanja pri Ministrstvu za finance vloži vlogo za izdajo soglasja k začetku postopka zadolževanja, če prvo možno črpanje in zadnje možno odplačilo ne zapadeta v istem koledarskem letu (v nadaljevanju: čezletna zadolžitev).

(3) Pravna oseba v primeru iz prejšnjega odstavka vlogi za izdajo soglasja k začetku postopka zadolževanja priloži mnenje pristojnega ministrstva ali upravljavca KN RS, razen v primeru, če pravna oseba v istem koledarskem letu obnavlja obstoječo zadolžitev ali se na novo zadolžuje v enaki ali nižji višini in z enakim namenom.

(4) Pravni osebi, ki se zadolžuje v skladu s tem členom, ni treba ravnati v skladu z načelom konkurenčnosti ponudb iz 25. člena te uredbe.

10. člen

(navadne kratkoročne zadolžitve)

(1) Navadne kratkoročne zadolžitve so zadolžitve do vključno 12 mesecev, razen okvirnih zadolžitev iz prvega odstavka prejšnjega člena. Sklenitev dodatka k obstoječi navadni kratkoročni zadolžitvi, s katerim se podaljšuje ročnost do vključno 12 mesecev, se obravnava kot nova navadna kratkoročna zadolžitev.

(2) Pravna oseba pred začetkom postopka zadolževanja pri Ministrstvu za finance vloži vlogo za izdajo soglasja k začetku postopka zadolževanja le v primeru čezletne navadne kratkoročne zadolžitve in ji priloži mnenje pristojnega ministrstva ali upravljavca KN RS.

11. člen

(zadolžitve pri upravljavcu sredstev sistema enotnega zakladniškega računa države)

(1) Pravna oseba, ki je posredni proračunski uporabnik, pred začetkom postopka zadolževanja pri upravljavcu sredstev sistema enotnega zakladniškega računa države (v nadaljnjem besedilu: upravljavec EZRD) pri Ministrstvu za finance vloži vlogo za izdajo soglasja k začetku postopka zadolževanja le v primeru čezletne zadolžitve in ji priloži mnenje pristojnega ministrstva.

(2) Pravni osebi, ki se zadolžuje v skladu s tem členom, ni treba ravnati v skladu z 9., 10., 12., 15. oziroma 25. členom te uredbe.

(3) Zadolžitev pri upravljavcu EZRD poteka v skladu s pravilnikom, ki ureja poslovanje sistema enotnega zakladniškega računa države oziroma občine.

12. člen

(dolgoročne zadolžitve)

Pravna oseba, ki se dolgoročno zadolžuje, pred začetkom postopka zadolževanja pri Ministrstvu za finance vloži vlogo za izdajo soglasja k začetku postopka zadolževanja in ji priloži mnenje pristojnega ministrstva ali upravljavca KN RS ter osnutek vabila k oddaji ponudbe za zadolžitev.

13. člen

(zadolžitve z dolgoročnim blagovnim kreditom ali finančnim lizingom)

(1) Pravna oseba v primeru zadolžitve z dolgoročnim blagovnim kreditom ali finančnim lizingom kot čezletne zadolžitve pred začetkom postopka zadolževanja pri Ministrstvu za finance vloži vlogo za izdajo soglasja k začetku postopka zadolževanja in ji priloži mnenje pristojnega ministrstva ali upravljavca KN RS.

(2) V vlogi pravna oseba utemelji razloge za odločitev za zadolžitev z dolgoročnim blagovnim kreditom ali finančnim lizingom.

(3) Pravni osebi, ki se zadolžuje v skladu s tem členom, ni treba ravnati v skladu z 10., 12., 15. oziroma 25. členom te uredbe.

14. člen

(spremembe obstoječih dolgoročnih zadolžitev)

(1) Pravna oseba, ki z dodatkom k obstoječi pogodbi o dolgoročni zadolžitvi podaljšuje ročnost zadolžitve v naslednje koledarsko leto, vendar ne več kot za 12 mesecev, ali podaljšuje črpanje zadolžitve preko koledarskega leta, pred začetkom postopka pri Ministrstvu za finance vloži vlogo za izdajo soglasja k začetku postopka zadolževanja.

(2) Pravni osebi, ki se zadolžuje v skladu s prejšnjim odstavkom, ni treba ravnati v skladu z 12. in 15. členom ter 25. členom te uredbe.

(3) Če pravna oseba z dodatkom k obstoječi pogodbi o dolgoročni zadolžitvi podaljšuje ročnost zadolžitve za več kot 12 mesecev, ravna v skladu z 12. in 15. členom te uredbe.

(4) V primeru sprememb že sklenjene pogodbe o zadolžitvi, ki ročnosti zadolžitve ne podaljšuje v naslednje koledarsko leto, ali sprememb, ki se ne nanašajo na podaljšanje črpanja po koledarskem letu, pravni osebi ni treba pridobiti soglasja ali spremembe že izdanega soglasja Ministrstva za finance k začetku postopka zadolževanja oziroma končnega soglasja k dolgoročni zadolžitvi.

15. člen

(končno soglasje k dolgoročni zadolžitvi)

(1) Pravna oseba, ki se dolgoročno zadolžuje, po končanem zbiranju ponudb in izbiri najugodnejšega ponudnika pošlje Ministrstvu za finance vlogo za izdajo končnega soglasja k dolgoročni zadolžitvi, ki ji priloži finančno in pravno poročilo ter končno različico pogodbe:

– če znaša višina posamezne dolgoročne zadolžitve 1 milijon eurov ali več,

– za vsak nadaljnji posel dolgoročne zadolžitve, s katerim skupna nova dolgoročna zadolžitev pravne osebe v tekočem koledarskem letu preseže 1 milijon eurov, ali

– če namerava zadolžitev zavarovati s poroštvom države.

(2) V vlogi za izdajo končnega soglasja je treba navesti seznam povabljenih ponudnikov, seznam ponudnikov, ki so poslali ponudbo, in osnovne podatke zadolžitve, navedene v drugem odstavku 4. člena te uredbe. V vlogi pravna oseba utemelji izbiro najugodnejšega ponudnika.

(3) Iz finančnega poročila mora biti razvidna primerjava podatkov iz posameznih ponudb, ki jih je določila pravna oseba v vabilu k oddaji ponudbe za zadolžitev (kot so obrestna mera, stroški, ročnost in drugi finančni podatki o zadolžitvi), primerjava ponudb na podlagi izračuna efektivne obrestne mere in za pravno osebo finančno najugodnejša ponudba.

(4) Iz pravnega poročila mora biti razvidna analiza najpomembnejših pravnih določb v posameznih osnutkih pogodb o zadolžitvi (zlasti zavarovanja, določbe o predčasni izpolnitvi, finančne in pravne zaveze, bistvene obveznosti dolžnika in podobno) za najmanj dve finančno najugodnejši ponudbi, iz katere izhaja, katera ponudba za zadolžitev je s pravnega vidika ugodnejša za pravno osebo, vsebovati pa mora tudi potek pogajanj o vsebini končne različice pogodbe o zadolžitvi z izbranim ponudnikom.

(5) Ministrstvo za finance lahko zahteva dopolnitev, pojasnila ali spremembo vloge, poročil in končne različice pogodbe o dolgoročni zadolžitvi.

(6) Če pravna oseba ni ravnala v skladu z načelom konkurenčnosti ponudb iz 25. člena te uredbe, Ministrstvo za finance zahteva novo izvedbo postopka zbiranja ponudb.

(7) Po prejemu popolne in pravočasne vloge pravne osebe za izdajo končnega soglasja k dolgoročni zadolžitvi, Ministrstvo za finance najpozneje v desetih delovnih dneh izda končno soglasje ali zavrne izdajo končnega soglasja.

(8) Vloga za izdajo končnega soglasja je popolna, če vsebuje vse sestavine iz prvega in drugega odstavka tega člena ter zahtevane dopolnitve, pojasnila ali spremembe iz petega odstavka tega člena.

16. člen

(končno soglasje k zadolžitvi z izdajo dolžniških vrednostnih papirjev)

(1) Kadar se pravna oseba dolgoročno zadolžuje z izdajo dolžniških vrednostnih papirjev, po izvedenem konkurenčnem postopku iz 25. člena te uredbe za izbiro organizatorja izdaje dolžniških vrednostnih papirjev, če izdajo organizira druga pravna oseba, Ministrstvu za finance pošlje vlogo za izdajo končnega soglasja k dolgoročni zadolžitvi.

(2) Vlogi za izdajo končnega soglasja k dolgoročni zadolžitvi z izdajo dolžniških vrednostnih papirjev mora biti priložen tudi osnutek prospekta o izdaji dolžniških vrednostnih papirjev, iz katerega so razvidni predvideni pogoji za izdajo dolžniških vrednostnih papirjev in predvidene obveznosti izdajatelja dolžniških vrednostnih papirjev.

(3) Glede vloge za izdajo in izdaje končnega soglasja k dolgoročni zadolžitvi z izdajo dolžniških vrednostnih papirjev se smiselno uporabljajo določbe od tretjega do osmega odstavka prejšnjega člena.

17. člen

(poroštvo države)

(1) Če je za zavarovanje zadolžitve pravne osebe na podlagi zakona predvideno poroštvo države, Ministrstvo za finance ob soglasju k začetku postopka zadolževanja pošlje pravni osebi, razen pri zadolžitvi pri mednarodni finančni organizaciji, osnutek poroštvene pogodbe, ki ga pravna oseba priloži vabilu k oddaji ponudbe za zadolžitev.

(2) Ministrstvo za finance v postopku zadolžitve, zavarovane s poroštvom države, preveri skladnost poroštva s pravili državnih pomoči najpozneje do izdaje soglasja k zadolžitvi.

18. člen

(poroštvo pravne osebe)

(1) Pravna oseba lahko izda poroštvo za obveznosti iz naslova kreditov, posojil ali dolžniških vrednostnih papirjev, ki ne zapadejo v istem koledarskem letu, le po predhodnem soglasju Ministrstva za finance, razen v primeru, če pravna oseba izdaja poroštvo na podlagi zakona.

(2) Pravna oseba pred začetkom postopka zadolževanja iz prejšnjega odstavka vloži pri Ministrstvu za finance vlogo za izdajo soglasja k izdaji poroštva ob smiselni uporabi 4. člena te uredbe in ji priloži mnenje pristojnega ministrstva ali upravljavca KN RS.

(3) Ministrstvo za finance v postopku izdaje poroštva pravne osebe za obveznosti iz naslova kreditov, posojil ali dolžniških vrednostnimi papirjev preveri skladnost poroštva s pravili državnih pomoči najpozneje do izdaje soglasja k izdaji poroštva pravne osebe.

IV. IZJEME

19. člen

(predlagani obseg zadolžitve)

(1) Pravna oseba, ki je družba s kapitalsko naložbo države, ter jo upravlja Slovenski državni holding in ni uvrščena v sektor S.13 DRŽAVA ter za njeno zadolžitev ni predvideno zavarovanje s poroštvom države, pred začetkom postopka posamezne čezletne zadolžitve Ministrstvo za finance zaprosi za soglasje k predlaganemu obsegu zadolžitve.

(2) Pravna oseba iz prejšnjega odstavka v vlogi za izdajo soglasja navede namen zadolžitve, višino glavnice, valuto, ročnost, predvidene roke črpanja, predvidena zavarovanja in predvideni rok za sklenitev pogodbe o zadolžitvi.

(3) Ministrstvo za finance lahko zahteva dodatna pojasnila glede vloge iz prejšnjega odstavka.

(4) Po prejemu popolne in pravočasne vloge pravne osebe za izdajo soglasja k predlaganemu obsegu zadolžitve Ministrstvo za finance najpozneje v desetih delovnih dneh izda soglasje k predlaganemu obsegu zadolžitve pravne osebe ali zavrne izdajo soglasja k predlaganemu obsegu zadolžitve pravne osebe.

(5) Vloga za izdajo soglasja je popolna, če vsebuje vse sestavine iz drugega odstavka tega člena in zahtevana dodatna pojasnila glede vloge iz tretjega odstavka tega člena.

(6) Ministrstvo za finance izda soglasje k predlaganemu obsegu zadolžitve pravne osebe, če obseg zadolžitev in izdanih poroštev pravnih oseb v posameznem letu ne presega skupne višine, določene z zakonom, ki ureja izvrševanje proračuna, in če je zadolžitev napovedana v skladu s 27. členom te uredbe.

(7) Pravnim osebam, ki se zadolžujejo v skladu s tem členom, ni treba ravnati v skladu z določbami II. in III. poglavja te uredbe.

20. člen

(postopek zadolževanja pri mednarodni finančni organizaciji ali povezani družbi)

Če se pravna oseba zadolžuje pri mednarodni finančni organizaciji ali povezani družbi, ji ni treba ravnati v skladu s tretjim odstavkom 25. člena te uredbe, vendar le, če so pogoji takšne zadolžitve ugodnejši od pogojev zadolžitev pri poslovnih bankah. Glede vloge za izdajo in izdaje končnega soglasja k zadolžitvi se smiselno uporabljajo določbe 15. člena te uredbe.

V. ROK ZA PREJEM VLOGE ZA IZDAJO SOGLASJA MINISTRSTVA ZA FINANCE

21. člen

(rok za prejem vloge za izdajo soglasja)

V koledarskem letu, v katerem se namerava pravna oseba zadolžiti, mora Ministrstvo za finance prejeti popolno vlogo:

1. za izdajo soglasja k začetku postopka kratkoročnega okvirnega zadolževanja iz 9. člena te uredbe in navadnega kratkoročnega zadolževanja iz 10. člena te uredbe najpozneje do 30. novembra,

2. za izdajo soglasja k začetku postopka zadolževanja pri upravljavcu EZRD iz 11. člena te uredbe najpozneje do 10. decembra,

3. za izdajo soglasja k začetku postopka dolgoročnega zadolževanja iz 12. člena te uredbe najpozneje do 31. oktobra,

4. za izdajo soglasja k začetku postopka zadolževanja z dolgoročnim blagovnim kreditom ali finančnim lizingom iz 13. člena te uredbe ter za spremembo obstoječe dolgoročne zadolžitve iz 14. člena te uredbe najpozneje do 15. novembra;

5. za izdajo končnega soglasja k dolgoročni zadolžitvi iz 15. člena te uredbe najpozneje do 30. novembra;

6. za izdajo soglasja k izdaji poroštva pravne osebe iz 18. člena te uredbe najpozneje do 15. novembra;

7. za izdajo soglasja k predlaganemu obsegu zadolžitve pravne osebe iz 19. člena te uredbe najpozneje do 10. decembra.

VI. DOKONČANJE POSTOPKA ZADOLŽEVANJA

22. člen

(rok za sklenitev pogodbe)

(1) Za spremljanje obsega zadolžitev in izdanih poroštev pravnih oseb v posameznem letu, kot ga določa zakon, ki ureja izvrševanje proračuna, Ministrstvo za finance v soglasju k posamezni zadolžitvi iz 9., 10., 11., 12., 13., 14., 18. in 19. člena te uredbe določi rok, v katerem pravna oseba sklene pogodbo o zadolžitvi, dodatek k pogodbi o zadolžitvi ali poroštveno pogodbo.

(2) Rok iz prejšnjega odstavka je mogoče izjemoma podaljšati, če sklenitev posla v danem roku ni mogoča. V tem primeru pravna oseba pred iztekom roka pri Ministrstvu za finance vloži vlogo za spremembo izdanega soglasja.

(3) Ministrstvo za finance rok iz prvega odstavka tega člena izjemoma podaljša tudi v primeru, če pravna oseba pošlje vlogo za spremembo izdanega soglasja v 30 dneh po poteku roka in dokaže, da je bil postopek zadolžitve do izdaje končnega soglasja ali sklenitve pogodbe o zadolžitvi že izpeljan in bi izvedba novega postopka povzročila škodo pravni osebi.

23. člen

(pošiljanje sklenjene pogodbe)

(1) Pravna oseba najpozneje v desetih dneh Ministrstvu za finance pošlje kopijo pogodbe ali dodatka k pogodbi, kopijo poroštvene pogodbe, pri izdaji dolžniškega vrednostnega papirja pa kopijo pogodbe o organizaciji izdaje in prospekt o izdaji dolžniških vrednostnih papirjev.

(2) Prejšnji odstavek ne velja za zadolžitve pri upravljavcu EZRD.

24. člen

(ustavitev postopka zadolževanja)

Če pravna oseba med postopkom zadolževanja ugotovi, da do sklenitve pogodbe ne bo prišlo, mora o ustavitvi postopka zadolževanja nemudoma obvestiti Ministrstvo za finance.

VII. NAČELO KONKURENČNOSTI PONUDB V POSTOPKIH ZADOLŽEVANJA

25. člen

(zbiranje ponudb za zadolžitev)

(1) Pravna oseba, ki se zadolžuje v skladu z 10. in 12. členom te uredbe, pri izvedbi postopka zadolževanja upošteva načelo konkurenčnosti ponudb iz tega člena.

(2) Pravna oseba, ki se zadolžuje v skladu z 10. in 12. členom te uredbe, na zahtevo Ministrstva za finance dostavi poročilo in dokumentacijo, iz katerih je to razvidno, da je upoštevala načelo konkurenčnosti ponudb iz tega člena.

(3) Pravna oseba k oddaji ponudbe povabi najmanj pet ponudnikov, od katerih morajo poslati ponudbo najmanj trije ponudniki.

(4) Ponudba mora biti dana za celotni znesek povpraševanja ali nižji znesek, če je v vabilu k oddaji ponudbe to dovoljeno, ter v okviru pogojev, ki jih pravna oseba določi v vabilu k oddaji ponudbe za zadolžitev.

(5) Ponudba za zadolžitev mora vsebovati tudi osnutek pogodbe o zadolžitvi.

(6) Pravna oseba lahko kot najugodnejšo ponudbo izbere le popolno in zavezujočo ponudbo za zadolžitev.

(7) Ponudba, ki jo da več ponudnikov skupaj, se šteje za eno ponudbo. En ponudnik lahko poda samostojno ponudbo ali pa sodeluje pri skupni ponudbi več ponudnikov. Ponudniki, ki so v postopku zadolževanja dali vsak svojo samostojno ponudbo, lahko združijo ponudbe šele, ko je eden izmed njih izbran po postopku iz te uredbe.

(8) Če pravna oseba zaradi višine zadolžitve, instrumenta zadolžitve, razmer na finančnem trgu ali drugih poslovnih razlogov ne more pridobiti treh ponudb za zadolžitev, lahko sklene pogodbo o zadolžitvi oziroma ji lahko Ministrstvo za finance izjemoma izda končno soglasje k dolgoročni zadolžitvi, če pravna oseba pojasni in zagotovi, da je storila vse, kar je bilo v njeni moči za pridobitev ustreznega števila ponudb za zadolžitev.

VIII. ZAVRNITEV IZDAJE SOGLASJA MINISTRSTVA ZA FINANCE K ZADOLŽITVI

26. člen

(zavrnitev izdaje soglasja)

(1) Ministrstvo za finance zavrne izdajo soglasja, če:

a) ni prejelo popolne vloge za izdajo soglasja k začetku postopka zadolževanja pravne osebe ali soglasja k izdaji poroštva pravne osebe v skladu z drugim odstavkom 8. člena te uredbe, popolne vloge za izdajo končnega soglasja k dolgoročni zadolžitvi pravne osebe v skladu z osmim odstavkom 15. člena te uredbe ali popolne vloge za izdajo soglasja k predlaganem obsegu zadolžitve pravne osebe v skladu s petim odstavkom 19. člena te uredbe,

b) je mnenje pristojnega ministrstva ali mnenje upravljavca KN RS negativno v skladu s tretjim odstavkom 8. člena te uredbe,

c) pravna oseba na zahtevo Ministrstva za finance ni poslala ali ni poslala ustrezne dodatne obrazložitve vloge ali mnenja pristojnega ministrstva ali upravljavca KN RS v skladu s 7. členom ali tretjim odstavkom 19. člena te uredbe,

č) finančno poročilo iz tretjega odstavka 15. člena ali pravno poročilo iz četrtega odstavka 15. člena te uredbe ni bilo ustrezno in pravna oseba na zahtevo Ministrstva za finance ni predložila dopolnitve,

d) nameravana zadolžitev ni dopustna z vidika javnofinančnih predpisov.

(2) Ministrstvo za finance lahko zavrne izdajo soglasja, če ugotovi, da:

a) pravna oseba Ministrstvu za finance ne pošilja ali ne pošilja pravočasno podatkov v skladu s 27. členom in dokumentacije v skladu s 23. členom te uredbe,

b) pravna oseba ni poslala načrta predvidenih črpanj in odplačil v skladu s 27. členom te uredbe,

c) predvideno zadolževanje ni bilo vključeno v obseg zadolžitve pravnih oseb za posamezno koledarsko leto, določeno v zakonu, ki ureja izvrševanje proračuna za posamezno leto,

č) ni prejelo popolne vloge do roka iz 21. člena te uredbe,

d) zavarovanje s poroštvom države ali izdaja poroštva pravne osebe ni v skladu s pravili o državnih pomočeh.

IX. POROČANJE O ZADOLŽENOSTI

27. člen

(poročanje pravnih oseb)

Pravne osebe poročajo o napovedih, stanju in spremembah svoje zadolženosti na način, v obliki in v rokih, ki jih določa pravilnik, ki ga izda minister, pristojen za finance.

X. KRŠITEV DOLOČB UREDBE

28. člen

(pravne posledice kršitev)

Če se pravna oseba zadolži v nasprotju z določbami te uredbe, lahko Ministrstvo za finance zavrne izdajo soglasja v poznejših postopkih zadolževanja, lahko pa s kršitvami uredbe seznani tudi Vlado Republike Slovenije.

XI. PREHODNE IN KONČNA DOLOČBA

29. člen

(dokončanje postopkov)

Postopki zadolževanja, začeti pred uveljavitvijo te uredbe, se končajo po dosedanjih predpisih.

30. člen

(prenehanje veljavnosti)

Z dnem uveljavitve te uredbe preneha veljati Uredba o pogojih in postopkih zadolževanja pravnih oseb iz 87. člena Zakona o javnih financah (Uradni list RS, št. 112/09).

31. člen

(podaljšanje veljavnosti)

Pravilnik o pošiljanju podatkov o stanju in spremembah zadolžitve pravnih oseb javnega sektorja in občin (Uradni list RS, št. 3/13) še naprej velja kot predpis, izdan na podlagi 27. člena te uredbe.

32. člen

(začetek veljavnosti)

Ta uredba začne veljati naslednji dan po objavi v Uradnem listu Republike Slovenije.

Vlada Republike Slovenije

 dr. Robert Golob

 predsednik

Št.

Ljubljana, \_\_\_\_\_\_\_\_\_\_\_

EVA 2024-1611-0010

**OBRAZLOŽITEV**

**I. UVOD**

1. **Pravna podlaga (besedilo, vsebina zakonske določbe, ki je podlaga za izdajo uredbe)**

Predlog Uredbe o postopkih in pogojih pri zadolževanju in izdajanju poroštev pravnih oseb iz 87. člena Zakona o javnih financah je pripravljen na podlagi tretjega odstavka 87. člena Zakona o javnih financah (Uradni list RS, št. 11/11 – uradno prečiščeno besedilo, 14/13 – popr., 101/13, 55/15 – ZFisP, 96/15 – ZIPRS1617, 13/18, 195/20 – odl. US, 18/23 – ZDU-1O in 76/23, v nadaljnjem besedilu: ZJF), ki pravi, da Vlada RS na predlog ministra, pristojnega za finance, izda poleg seznama pravnih oseb iz prvega odstavka tega člena (posredni uporabniki državnega proračuna, Zavod za zdravstveno zavarovanje Slovenije in Zavod za pokojninsko in invalidsko zavarovanje Slovenije, javni gospodarski zavodi, javna podjetja in pravne osebe, v katerih ima država odločujoč vpliv na upravljanje) tudi pogoje in postopke, ki jih morajo pravne osebe oziroma predstavniki ali pooblaščenci države v organih teh pravnih oseb upoštevati pri zadolževanju in izdajanju poroštev.

1. **Rok za izdajo uredbe, določen z zakonom**

Rok za sprejem uredbe ni določen. Do sprejetja nove Uredbe o postopkih in pogojih pri zadolževanju in izdajanju poroštev pravnih oseb iz 87. člena Zakona o javnih financah velja obstoječa veljavna Uredba o pogojih in postopkih zadolževanja pravnih oseb iz 87. člena Zakona o javnih financah (Uradni list RS, št. 112/09).

1. **Splošna obrazložitev namena predloga uredbe**

Z namenom urejanja pogojev in postopkov, ki jih morajo pravne osebe iz prvega odstavka 87. člena ZJF upoštevati pri zadolževanju in izdajanju poroštev, je bila 30. 12. 2009 izdana trenutno veljavna Uredba o pogojih in postopkih zadolževanja pravnih oseb iz 87. člena Zakona o javnih financah (Uradni list RS, št. 112/09). Ker so se spremenili pogoji zadolževanja na finančnem trgu in ker so se spremenili tudi predpisi, ki urejajo zadolževanje pravnih oseb iz 87. člena ZJF (npr. 68. člen ZJF, Zakon o slovenskem državnem holdingu – ZSDH-1), je bilo potrebno pristopiti k celoviti prenovi sedaj veljavne uredbe. S tem namenom je pripravljen predlog nove Uredbe o postopkih in pogojih pri zadolževanju in izdajanju poroštev pravnih oseb iz 87. člena Zakona o javnih financah, ki bo nadomestil sedaj veljavno Uredbo o pogojih in postopkih zadolževanja pravnih oseb iz 87. člena Zakona o javnih financah (Uradni list RS, št. 112/09). Nova uredba v znatni meri olajšuje postopke zadolževanja pravnim osebam iz 87. člena ZJF in jim s tem omogoča prihranek časa in sredstev (npr. zmanjšuje potrebno število vabil, ki jih mora pravna oseba posredovati potencialnim ponudnikom; za pripravo pravnih in finančnih poročil ni potrebno, da pravna oseba najame neodvisne pravne in finančne svetovalce; za dolgoročno zadolžitev pri EZRD posrednim proračunskim uporabnikom ni potrebno upoštevati splošnih določil za dolgoročno zadolžitev; gospodarske družbe, ki jih upravlja SDH, morajo pred začetkom postopka zadolžitve pridobiti le soglasje Ministrstva za finance k predlaganemu obsegu zadolžitve), Ministrstvu za finance pa omogoča natančnejše definiranje postopkov in pogojev za izdajo soglasij k zadolževanju pravnih oseb iz 87. člena ZJF.

1. **Predstavitev za posamezna področja, če te niso mogle biti celovito predstavljene v predlogu zakona**

Predlagana uredba nima administrativnih posledic, prav tako nima negativnih posledic za okolje, gospodarstvo in socialno področje ter ne vpliva na dokumente razvojnega načrtovanja.

**II. VSEBINSKA OBRAZLOŽITEV PREDLAGANIH REŠITEV**

Predlog Uredbe o postopkih in pogojih pri zadolževanju in izdajanju poroštev pravnih oseb iz 87. člena Zakona o javnih financah uvaja naslednje pomembnejše spremembe v postopkih in pogojih, ki jih morajo pri zadolževanju upoštevati navedene pravne osebe:

* V 2. členu uredbe so kot zadolžitev dodani dolgoročni blagovni krediti za pravne osebe, ki sodijo v sektor S.13 Država z namenom vključitve navedenega zadolževanja v poročila o stanju dolga sektorja Država, ki se letno in kvartalno skladno z ESA 2010 pošljejo SURS (EUROSTAT), BS (ECB) in OECD.
* 5. člen natančneje definira vsebino pozitivnega mnenja resornega ministrstva in upravljavca kapitalske naložbe Republike Slovenije. Doda se izjava resornega ministrstva, da bo le to zagotovilo sredstva v svojem finančnem načrtu, če posredni proračunski uporabnik za odplačilo zadolžitve ne bo imel zadostnih virov. Prav tako mora resorno ministrstvo potrditi, da je projekt uvrščen v NRP, če se investicija sofinancira iz državnega ali občinskega proračuna. V primeru zadolževanja gospodarskih družb (če gospodarska družba v upravljanju SDH, d. d. in istočasno sodi v sektor S.13 Država ali če se bo gospodarska družba zadolžila s poroštvom države) namesto mnenja resornega ministrstva uredba vpelje mnenje upravljavca kapitalske naložbe RS. Upravljavec kapitalske naložbe je v večini primerov trenutno SDH, d. d., ki pa lahko predhodno, če je to potrebno, pridobi tudi ne zavezujoče mnenje resornega ministrstva.
* 5. člen: določi se rok – 15 delovnih dni od prejema zaprosila, v katerem morata bodisi resorno ministrstvo bodisi upravljavec kapitalske naložbe izdati svoje mnenje k zadolžitvi pravne osebe.
* V 11. členu se ločeno uredi postopek kratkoročne in tudi morebitne dolgoročne zadolžitve pravnih oseb pri EZR države, ki je dovoljena skladno z drugim odstavkom 68. členom ZJF.
* 13. člen - ločeno ureja postopek zadolžitve s finančnim najemom ali dolgoročnim blagovnim kreditom za pravne osebe, ki sodijo v sektor S.13 Država.
* 15. člen – pravno in finančno poročilo o izvedbi postopka zadolžitve, ki se priloži vlogi za izdajo končnega soglasja, ni več potrebno, da je pripravljeno s strani neodvisnih finančnih oz. pravnih svetovalcev, ki jih sicer po sedaj veljavni uredbi morajo pravne osebe dodatno najeti in plačati za opravljene storitve.
* 19. člen – kot izjema od postopkov zadolževanja opredeljenih v predhodnih členih se uvede nov postopek za gospodarske družbe, s katerimi upravlja SDH d. d., vendar le v primeru, če ne sodijo v sektor S.13 Država ali če se ne zadolžujejo s poroštvom države. Navedene gospodarske družbe pred začetkom postopka zadolžitve pridobijo le soglasje Ministrstva za finance k predlaganemu obsegu zadolževanja, in sicer z namenom kontrole kvote zadolževanja, določene z zakonom o izvrševanju proračuna Republike Slovenije.
* 20. člen – kot izjema v postopku zadolževanja (predvsem glede načela konkurenčnosti ponudb) nova uredba še ohranja zadolževanje pri mednarodni finančni organizaciji in pri povezani družbi, vendar le v primeru, če je takšna zadolžitev ugodnejša od zadolžitve pri poslovni banki. Kot izjema pa se ne obravnavajo več zadolžitve pri instituciji, ki pridobiva vir pri mednarodni finančni instituciji (npr. pri SID banki), saj se postopki večinoma v teh primerih v praksi ne razlikujejo od postopkov zadolžitve pri poslovnih bankah. Pripomba Združenja bank Slovenije naslovljena na Ministrstvo za finance je bila, da so komercialne banke napram mednarodnim finančnim organizacijam (in s tem tudi napram institucijam, ki pridobivajo vir pri mednarodni finančni instituciji) postavljene v neenakopraven položaj.
* 21. člen - določeni so roki za pravočasno oddajo popolne vloge za začetek postopka zadolžitve ali za izdajo poroštva pravne osebe, za izdajo končnega soglasja k dolgoročni zadolžitvi in za izdajo soglasja k predlaganemu obsegu zadolžitve pravne osebe.
* 25. člen – načelo konkurenčnosti ponudb – pravna oseba mora k oddaji ponudb povabiti najmanj 5 ponudnikov. V sedaj veljavni uredbi je bila zahteva, da se vabilo pošlje najmanj 10 potencialnim ponudnikom, kar pa je v trenutnih razmerah na finančnem trgu v RS previsoka zahteva, saj je trenutno število vseh bank, ki imajo v RS dovoljenje Banke Slovenije za opravljanje bančnih storitev, nižje (9 bank). Obenem za nekatere od teh bank kreditojemalec že v naprej ve, da (zaradi razlogov, kot so višina zadolžitve, ročnost, namen zadolžitve,…) ne bodo zainteresirane za oddajo ponudbe.
* 26. člen – zavrnitev izdaje soglasja – člen ločeno določa primere, ko Ministrstvo za finance obvezno zavrne izdajo soglasja in primere, ko Ministrstvo za finance lahko zavrne izdajo soglasja k zadolžitvi.